ദേശീയപാതയില് സ്ത്രീയുടെ മൃതദേഹം: അപകടമരണമെന്ന് പൊലീസ് ഡ്രൈവര് അറസ്റ്റില് ചെന്നൈ: കോയമ്ബത്തൂര് അവിനാശി റോഡില് സ്ത്രീയുടെ മൃതദേഹം കണ്ടെത്തിയ കേസില് പ്രതി അറസ്റ്റില്. കോയമ്ബത്തൂര് കാളപട്ടി ഇന്ദിരാനഗര് ഫൈസല് 36 ആണ് അറസ്റ്റിലായത്. സെപ്റ്റംബര് ആറിന് പുലര്ച്ചയാണ് കേസിനാസ്പദമായ സംഭവം. ഫൈസല് ഒാടിച്ചിരുന്ന മള്ട്ടി പര്പ്പസ് യൂട്ടിലിറ്റി വാഹനം റോഡ് മുറിച്ചുകടന്ന സ്ത്രീയെ ഇടിച്ചുവീഴ്ത്തുകയായിരുന്നു.സി.സി.ടി.വി പരിശോധിച്ച പൊലീസ് വാഹനത്തില്നിന്ന് മൃതദേഹം റോഡില് ഉപേക്ഷിച്ചതായ പ്രാഥമിക നിഗമനത്തിലായിരുന്നു. സംഭവം വൈറലാകുകയും ചെയ്തു. എന്നാല്, അപകടമാണെന്നാണ് കണ്ടെത്തല്. അഞ്ച് ദിവസത്തെ അന്വേഷണത്തിന് ശേഷം സംഭവത്തില് ഉള്പ്പെട്ട കാര് പൊലീസ് കണ്ടെത്തിയെങ്കിലും മരിച്ച സ്ത്രീയെ തിരിച്ചറിഞ്ഞിട്ടില്ല. ഫൈസലും ഭാര്യയും മൂത്ത സഹോദരനും തിരുച്ചിയിലുള്ള ഉമ്മയെ കണ്ട് കോയമ്ബത്തൂരിലേക്ക് മടങ്ങവെയാണ് അപകടം. മരിച്ച സ്ത്രീയുടെ സാരി വാഹനത്തില് കുടുങ്ങി മൃതദേഹം വാഹനത്തില് തൂങ്ങുകയായിരുന്നു. മൃതദേഹം വാഹനത്തില്നിന്ന് വേര്പെടുത്തിയതാണ് മൃതദേഹം വലിച്ചെറിഞ്ഞതായി തെറ്റിദ്ധരിക്കപ്പെട്ടത്. മനപ്പൂര്വമല്ലാത്ത നരഹത്യ ഉള്പ്പെടെ വിവിധ വകുപ്പുകള് പ്രകാരം അറസ്റ്റിലായ ഫൈസലിനെ ട്രാഫിക് അന്വേഷണ വിഭാഗം കോടതിയില് ഹാജരാക്കി റിമാന്ഡ് ചെയ്തു.